Nõukogu direktiiv,

24. juuli 1979,

millega täiendatakse lisa nõukogu direktiivis 76/769/EMÜ liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe turustamise ja kasutamise piirangutega

(79/663/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 100,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

teatavat liiki lampidel, tuhatoosidel ja muudel iluasjadel on klaasist mahutid, mis sisaldavad väga mürgiseid, kahjulikke või kergesti süttivaid vedelikke (näiteks tetrakloorsüsinikku, trikloroetüleeni või tetrakloroetüleeni);

need esemed ei ole alati piisavalt stabiilsed ning eelkõige väikesed lapsed võivad neid kergesti ümber ajada nii, et selle tulemusel klaas puruneb, vedelik pääseb välja ning vallanduvad mürgised või kahjulikud aurud, mille ohvriks langevad kõigepealt lapsed; sedalaadi õnnetused on lõppenud vähemalt kahe surmajuhtumiga;

selliste esemete purunemine võib samuti põhjustada tulekahju või plahvatuse;

hoidmaks ära edaspidiseid õnnetusi ning eriti surmajuhtumeid, on hädavajalik ühenduse tasandil võimalikult kiiresti sisse seada selliste ohtlikke vedelikke sisaldavate esemete turustamise ja kasutamise keeld;

üksikutes liikmesriikides juba vastu võetud keelud mõjutavad ühisturu toimimist; sellepärast on vaja ühtlustada liikmesriikide asjakohased õigussätted ning sellest tulenevalt muuta lisa nõukogu 27. juuli 1976. aasta direktiivis 76/769/EMÜ liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe turustamise ja kasutamise piirangutega; [4]

lisaks sellele on põhjalikud uuringud näidanud, et aine nimetusega tris(2,3-dibromopropüül)fosfaat (CAS nr 126-72-7), mida kasutatakse tekstiilide ja rõivaesemete ning eriti lasterõivaste tulekindlaks muutmisel, kujutab endast ohtu tervisele; sellepärast tuleks selle kasutamist piirata;

mõnes liikmesriigis on kehtestatud eeskirju eespool osutatud ainete suhtes; need eeskirjad on turustus- ja kasutustingimuste poolest erinevad; kõnealused erinevused kujutavad endast kaubandustõket ning avaldavad otsest mõju ühisturu sisseseadmisele ja toimimisele;

sellest tulenevalt on samuti vaja muuta direktiivi 76/769/EMÜ lisa,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 76/769/EMÜ lisa täiendatakse järgmiselt:

a) lisatakse järgmised punktid:

"3.Vedelikud või vedelikud valmististena, nagu on loetletud I lisas nõukogu 27. juuni 1967. aasta direktiivis 67/548/EMÜ ohtlike ainete liigitamist, pakendamist ja märgistamist käsitlevate õigus- ja haldusnormide ühtlustamise kohta,1 mida on viimati muudetud direktiiviga 79/370/EMÜ,2 järgmistes kategooriates:väga mürgine,mürgine,kahjulik,söövitav,plahvatusohtlik,äärmiselt kergesti süttiv,väga kergesti süttiv,kergesti süttiv,ning mis tahes vedelik, mille süttimispunkt on alla 55 °C. | Ei tohi kasutada iluesemetes, mis on ette nähtud valguse või värviefektide andmiseks eri faaside abil, näiteks kaunistusliku otstarbega lampides ja tuhatoosides. |

4.Tris(2,3-dibromopropüül)fosfaat, CAS (Chemical Abstract Service) nr 126-72-7. | Ei tohi kasutada tekstiilitoodetes nagu rõivad, alusrõivad ja voodipesu, mis puutuvad kokku nahaga." |

b) lisatakse järgmised joonealused märkused:

"(1) EÜT 196, 16.8.1967, lk 1.

(2) EÜT L 88, 7.4.1979, lk 1."

Artikkel 2

1. Liikmesriigid jõustavad käesoleva direktiivi täitmiseks vajalikud sätted 12 kuu jooksul alates selle direktiivi teatavakstegemisest ning teatavad sellest viivitamata komisjonile.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.

Artikkel 3

Käesolev direktiiv on adresseeritud liikmesriikidele.

Brüssel, 24. juuli 1979

Nõukogu nimel

eesistuja

M. O’kennedy

[1] EÜT C 96, 12.4.1979, lk 3.

[2] EÜT C 127, 21.5.1979, lk 69.

[3] Arvamus on esitatud 27. juunil 1979. aastal (Euroopa Ühenduste Teatajas seni avaldamata).

[4] EÜT L 262, 27.9.1976, lk 201.

--------------------------------------------------